מספר פנימי: 478953
הכנסת התשע-עשרה

יוזמים:      חברי הכנסת	יריב לוין
					משה גפני
					אורי מקלב
	
				פ/673/19						

הצעת חוק הכנסת (תיקון –  ראש האופוזיציה), התשע"ג–2013

תיקון סעיף 11	1.	בחוק הכנסת, התשנ"ד–1994 (להלן –  החוק העיקרי), בסעיף 11(ב), במקום "יודיע בכנסת" יבוא "יודיע לחברי הכנסת", ובסופו יבוא "במליאת הכנסת, ובתקופת פגרת הכנסת – עם מסירת ההודעה לחברי הכנסת בדרך שתיקבע בתקנון הכנסת."  	
תיקון סעיף 12	2.	בסעיף 12(א) לחוק העיקרי, בסופו יבוא:	
		"(4)	הוא חדל לכהן בסיעה מסיעות האופוזיציה;	
		(5)	הסתיימה כהונתה של הכנסת שבה הוא נבחר."	
דברי הסבר
פרק ו' לחוק הכנסת, התשנ"ד–1994 (להלן – חוק הכנסת), אשר נחקק בשנת 2000, קובע הוראות בדבר ראש האופוזיציה. הפעלתו של החוק מאז נחקק, העלתה שני עניינים שמוצע להבהירם בהצעת חוק זו:
הראשון – מועד כניסתו לכהונה של ראש האופוזיציה: סעיף 11 לחוק הכנסת קובע כי ראש האופוזיציה ייכנס לכהונתו כאשר יושב ראש הכנסת יודיע על קביעתו בכנסת. החוק אינו מתייחס למצב שבו, בשל פגרת הכנסת, הכנסת אינה מתכנסת במשך כמה שבועות או חודשים, ובשל כך לא מתאפשרת מסירת ההודעה, וראש האופוזיציה לא נכנס לכהונה. בהתאם להצעת החוק, כאשר יש להודיע על קביעתו של ראש האופוזיציה בפגרה, ההודעה תימסר לחברי הכנסת בדרך שתיקבע בתקנון הכנסת, ועם מסירת ההודעה תחל כהונתו;
השני - מועד הפסקת כהונתו של ראש האופוזיציה: סעיף 12 לחוק הכנסת מונה עילות שבהתקיימן יחדל ראש האופוזיציה לכהן בתפקידו, והן: הוא נפטר או התפטר מכהונתו, חדל לכהן בכנסת או נקבע ראש אופוזיציה אחר במקומו. הסעיף אינו מתייחס במפורש למצב שבו סיעתו של ראש האופוזיציה הצטרפה לקואליציה, והגם שניתן ללמוד מסעיף 11 האמור כי גם מצב כזה מהווה עילה לפקיעת הכהונה, מוצע להבהיר זאת במפורש.
סעיף 12 אף אינו מתייחס לאפשרות שבה הסתיימה כהונת הכנסת וראש האופוזיציה נבחר לכנסת החדשה - גם במקרה כזה מוצע להבהיר שלאור העובדה שבתחילת כנסת חדשה אין קואליציה ואופוזיציה, לא יכול ראש האופוזיציה מהכנסת היוצאת להמשיך לכהן בתפקידו אף אם נבחר לכנסת החדשה.
הצעת חוק דומה בעיקרה הונחה על שולחן הכנסת השמונה-עשרה על ידי חבר הכנסת יריב לוין וקבוצת חברי הכנסת (פ/4324/18).

---------------------------------
הוגשה ליו"ר הכנסת והסגנים
והונחה על שולחן הכנסת ביום
ב' בניסן התשע"ג – 13.3.13